תחרויות ליגת היהלום הגיעו הערב (ראשון לשטוקהולם, בירת שבדיה, כשאת ההצגה גנבה תחרות הריצה ל-100 מטרים, אותה ניצח אנדרה דה גראס הקנדי, שרשם תוצאה יוצאת דופן, כשעצר את השעונים על 9.69 שניות. למרות זאת, התוצאה לא תירשם באופן רשמי, עקב נוכחותה של רוח גבית בעוצמה של 4.6 מטרים בשנייה, הגבוהה הרבה מעל המותר (2.0).
מדליסט הכסף מריו 2016 רשם תוצאה ששווה לזמן השני המהיר בהיסטוריה שקבע יוסיין בולט, אך כאמור שיאו האישי יישאר על 9.91 שניות עקב הרוח הגבית הבלתי חוקית. בדרך לקו הסיום הקדים הקנדי את יוסוף בן מייטה מחוף השנהב שסיים שני עם 9.84 ואת ראיין שילדס מג’מייקה שסגר את תמונת הפודיום עם תוצאה של 9.89 שניות במקום השלישי. גם שתי התוצאות הללו לא ירשמו באופן רשמי עבור הרצים.